CELEX: 62013CJ0480
Language: el
Date: 2014-07-17
Title: Απόφαση του Δικαστηρίου (ένατο τμήμα) της 17ης Ιουλίου 2014.#Sysmex Europe GmbH κατά Hauptzollamt Hamburg-Hafen.#Αίτηση του Finanzgericht Hamburg για την έκδοση προδικαστικής αποφάσεως.#Προδικαστική παραπομπή — Δασμολογική κατάταξη — Κοινό δασμολόγιο — Συνδυασμένη Ονοματολογία — Κλάσεις 3204, 3212 και 3822 — Ουσία προκαλούσα, μέσω χημικής αντιδράσεως και εκτιθέμενη σε ακτινοβόληση με δέσμη φωτός λέιζερ, εμφάνιση φθορισμού προοριζόμενου για την ανάλυση των λευκών αιμοσφαιρίων.#Υπόθεση C‑480/13.

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ένατο τμήμα)
      της 17ης Ιουλίου 2014 (
            *1
         )
      «Προδικαστική παραπομπή — Δασμολογική κατάταξη — Κοινό δασμολόγιο — Συνδυασμένη Ονοματολογία — Κλάσεις 3204, 3212 και 3822 — Ουσία προκαλούσα, μέσω χημικής αντιδράσεως και εκτιθέμενη σε ακτινοβόληση με δέσμη φωτός λέιζερ, εμφάνιση φθορισμού προοριζόμενου για την ανάλυση των λευκών αιμοσφαιρίων»
      Στην υπόθεση C‑480/13,
      με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Finanzgericht Hamburg (Γερμανία) με απόφαση της 16ης Αυγούστου 2013, η οποία περιήλθε στο Δικαστήριο στις 9 Σεπτεμβρίου 2013, στο πλαίσιο της δίκης
      
         Sysmex Europe GmbH
      
      κατά
      
         Hauptzollamt Hamburg-Hafen,
      
      ΤΟ ΔΙΚΑΣΤΗΡΙΟ (ένατο τμήμα),
      συγκείμενο από τους M. Safjan, πρόεδρο τμήματος, J. Malenovský και K. Jürimäe (εισηγήτρια), δικαστές,
      γενικός εισαγγελέας: N. Jääskinen
      γραμματέας: A. Calot Escobar
      έχοντας υπόψη την έγγραφη διαδικασία,
      λαμβάνοντας υπόψη τις παρατηρήσεις που υπέβαλαν:
      
               —
            
            
               η Sysmex Europe GmbH, εκπροσωπούμενη από τον H. Nehm, Rechtsanwalt,
            
         
               —
            
            
               η Ευρωπαϊκή Επιτροπή, εκπροσωπούμενη από τους B.‑R. Killmann και A. Caeiros,
            
         κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
      εκδίδει την ακόλουθη
      
         Απόφαση
      
      
               1
            
            
               Η αίτηση προδικαστικής αποφάσεως αφορά την ερμηνεία της κλάσεως 3212 της Συνδυασμένης Ονοματολογίας που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και για το κοινό δασμολόγιο (ΕΕ L 256, σ. 1), όπως τροποποιήθηκε με τον κανονισμό (EΚ) 1810/2004, της 7ης Σεπτεμβρίου 2004 (ΕΕ L 327, σ. 1, στο εξής: ΣΟ).
            
         
               2
            
            
               Η αίτηση αυτή υποβλήθηκε στο πλαίσιο διαφοράς μεταξύ της Sysmex Europe GmbH (στο εξής: Sysmex) και του Hauptzollamt Hamburg-Hafen (τελωνειακή αρχή του λιμένα του Αμβούργου) σχετικά με τη δασμολογική κατάταξη υγρής ουσίας διατιθέμενης στο εμπόριο με την ονομασία «Stromatolyser-4DS».
            
         
         Το νομικό πλαίσιο
      
      
         Η ΣΟ
      
      
               3
            
            
               Η ΣΟ στηρίζεται στο παγκόσμιο εναρμονισμένο σύστημα περιγραφής και κωδικοποιήσεως των εμπορευμάτων (στο εξής: ΕΣ), το οποίο καταρτίστηκε από το Συμβούλιο Τελωνειακής Συνεργασίας, νυν Παγκόσμιο Οργανισμό Τελωνείων (ΠΟΤ), και θεσπίστηκε με τη Διεθνή Σύμβαση για το εναρμονισμένο σύστημα περιγραφής και κωδικοποιήσεως των εμπορευμάτων, συναφθείσα στις Βρυξέλλες στις 14 Ιουνίου 1983 (στο εξής: Σύμβαση). Η Σύμβαση, καθώς και το από 24 Ιουνίου 1986 τροποποιητικό της πρωτόκολλο εγκρίθηκαν εξ ονόματος της Ευρωπαϊκής Οικονομικής Κοινότητας με την απόφαση 87/369/ΕΟΚ του Συμβουλίου, της 7ης Απριλίου 1987 (EE L 198, σ. 1). Η ΣΟ επαναλαμβάνει τις κλάσεις και διακρίσεις του ΕΣ.
            
         
               4
            
            
               Το δεύτερο μέρος της ΣΟ περιλαμβάνει το τμήμα VI που φέρει τον τίτλο: «Προϊόντα των χημικών βιομηχανιών και των συναφών βιομηχανιών», ο οποίος καλύπτει τα κεφάλαια 28 έως 38. Η σημείωση 2 του τμήματος αυτού αναφέρει τα εξής:
               «[...] κάθε προϊόν που, είτε λόγω της εμφάνισής του με μορφή δόσεων είτε λόγω της τυποποιημένης συσκευασίας του για τη λιανική πώληση, περιλαμβάνεται σε μία από τις κλάσεις 3004, 3005, 3006, 3212, 3303, 3304, 3305, 3306, 3307, 3506, 3707 ή 3808 πρέπει να κατατάσσεται στην κλάση αυτή και όχι σε άλλη κλάση της ονοματολογίας.»
            
         
               5
            
            
               Το κεφάλαιο 32 του ΕΣ φέρει τον τίτλο: «Δεψικά και βαφικά εκχυλίσματα· ταννίνες και τα παράγωγά τους· χρωστικά και άλλες χρωστικές ύλες· χρώματα επίχρισης και βερνίκια· μαστίχες (στόκοι)· μελάνια». Η σημείωση 3 του κεφαλαίου αυτού προβλέπει τα εξής:
               «Υπάγονται, ομοίως, στις κλάσεις 3203, 3204, 3205 και 3206 τα παρασκευάσματα με βάση χρωστικές ύλες [στα οποία περιλαμβάνονται, όσον αφορά την κλάση 3206, τα χρωστικά (pigments) της κλάσης 2530 ή του κεφαλαίου 28, τα ψήγματα και οι μεταλλικές σκόνες], των τύπων που χρησιμοποιούνται για τη χρώση κάθε ύλης ή που προορίζονται ως συστατικά στην παρασκευή χρωστικών παρασκευασμάτων. Οι κλάσεις αυτές δεν περιλαμβάνουν, εντούτοις, τα χρωστικά (pigments) που είναι διασκορπισμένα σε μη υδατώδες περιβάλλον, σε υγρή ή πολτώδη κατάσταση, των τύπων εκείνων που χρησιμοποιούνται στην παρασκευή των χρωμάτων επιχρίσεως (κλάση 3212), ούτε τα άλλα παρασκευάσματα που αναφέρονται στις κλάσεις 3207, 3208, 3209, 3210, 3212, 3213 ή 3215».
            
         
               6
            
            
               Η κλάση 3204 της ΣΟ φέρει τον τίτλο: «Χρωστικές ύλες συνθετικές οργανικές, έστω και καθορισμένης χημικής σύστασης. Παρασκευάσματα που αναφέρονται στη σημείωση 3 του κεφαλαίου αυτού, με βάση συνθετικές οργανικές χρωστικές ύλες. Προϊόντα συνθετικά οργανικά των τύπων εκείνων που χρησιμοποιούνται ως παράγοντες τόνωσης του φθορισμού ή ως φωτοφόρα, έστω και καθορισμένης χημικής σύστασης». Τα εμπορεύματα τα οποία εμπίπτουν στην κλάση αυτή υπόκεινται σε δασμολογικό συντελεστή που κυμαίνεται από 6 % έως 6,5 %, ανάλογα με την οικεία δασμολογική διάκριση.
            
         
               7
            
            
               Η κλάση 3212 της ΣΟ φέρει τον τίτλο: «Χρωστικά (pigments) (στα οποία περιλαμβάνονται και οι μεταλλικές σκόνες και νιφάδες) διασκορπισμένα σε μη υδατώδες μέσο, με μορφή υγρού ή πάστας των τύπων που χρησιμοποιούνται για την παρασκευή χρωμάτων επιχρίσεως. Φύλλα για την επισήμανση με σίδηρο. Βαφές και άλλες χρωστικές ύλες που παρουσιάζονται με μορφές ή συσκευασίες για τη λιανική πώληση». Περιλαμβάνει δε τη διάκριση 3212 90 90 η οποία επιγράφεται ως εξής:
               «Βαφές και άλλες χρωστικές ύλες που παρουσιάζονται με μορφές ή συσκευασίες για τη λιανική πώληση».
            
         
               8
            
            
               Τα εμπορεύματα που κατατάσσονται σε αυτή τη διάκριση υπόκεινται σε δασμολογικό συντελεστή ύψους 6,5 %.
            
         
               9
            
            
               Το κεφάλαιο 38 της ΣΟ, το οποίο φέρει τον τίτλο «Διάφορα προϊόντα των χημικών βιομηχανιών», περιλαμβάνει, μεταξύ άλλων, τη διάκριση 3822 00 00, η οποία έχει ως εξής:
               «Αντιδραστήρια διαγνωστικής ή εργαστηρίου σε υπόθεμα και παρασκευασμένα αντιδραστήρια διαγνωστικής ή εργαστηρίου έστω και σε υπόθεμα, άλλα από εκείνα των κλάσεων 3002 ή 3006· πιστοποιημένα υλικά αναφοράς».
            
         
               10
            
            
               Τα εμπορεύματα που κατατάσσονται στη διάκριση αυτή δεν υπόκεινται σε τελωνειακούς δασμούς.
            
         
         Οι επεξηγηματικές σημειώσεις του ΕΣ
      
      
               11
            
            
               Ο ΠΟΤ εγκρίνει, υπό τις προϋποθέσεις του άρθρου 8 της Συμβάσεως για το ΕΣ, τις επεξηγηματικές σημειώσεις και τις γνώμες δασμολογικής κατατάξεως που διατυπώνει η επιτροπή του ΕΣ. Οι σημειώσεις αυτές, ως είχαν κατά το έτος 2002, τυγχάνουν εφαρμογής στα πραγματικά περιστατικά της υποθέσεως της κύριας δίκης.
            
         
               12
            
            
               Η σημείωση 3 του κεφαλαίου 32 της ΕΣ είναι διατυπωμένη καθ’ όμοιο τρόπο με τη σημείωση 3 του κεφαλαίου 32 της ΣΟ.
            
         
               13
            
            
               Οι επεξηγηματικές σημειώσεις του ΕΣ σχετικά με την κλάση 3204 έχουν ως εξής:
               «Ι. — Συνθετικές οργανικές χρωστικές ύλες, έστω και καθορισμένης χημικής συστάσεως· παρασκευάσματα που αναφέρονται στη σημείωση 3 του κεφαλαίου αυτού, με βάση συνθετικές οργανικές χρωστικές ύλες
               Οι συνθετικές οργανικές χρωστικές ύλες λαμβάνονται γενικώς από έλαια ή άλλα προϊόντα της αποστάξεως της λιθανθρακόπισσας.
               Σε αυτήν την κλάση υπάγονται, μεταξύ άλλων:
               
                        A)
                     
                     
                        Οι συνθετικές οργανικές χρωστικές ύλες που δεν έχουν αναμειχθεί (καθορισμένης ή μη χημικής συστάσεως), καθώς και οι οργανικές συνθετικές χρωστικές ύλες οι οποίες έχουν τυποποιηθεί ή υποστεί ανάμειξη, δηλαδή απλώς αναμειχθεί με αδρανείς, από χρωστικής απόψεως, ουσίες (π.χ. άνυδρο θειικό νάτριο, χλωριούχο νάτριο, δεξτρίνη, άμυλο) και οι οποίες έχουν ως αποτέλεσμα τη μείωση και τη διαβάθμιση της χρωστικής ισχύος τους. Ενδεχόμενη προσθήκη στις χρωστικές αυτές ύλες μικρών ποσοτήτων τασιενεργών προϊόντων, ώστε να διευκολυνθεί η χρώση των ινών, δεν μεταβάλλει την κατάταξή τους. Σε αυτές τις διάφορες καταστάσεις, οι εν λόγω χρωστικές ύλες παρουσιάζονται κατά κανόνα σε σκόνη, σε κρυσταλλική μορφή, σε μορφή πάστας, κ.λπ.
                        Εντούτοις, οι συνθετικές οργανικές χρωστικές ύλες κατατάσσονται στην κλάση 32.12, όταν παρουσιάζονται ως βαφές σε μορφές ή συσκευασίες για τη λιανική πώληση (βλέπε επεξηγηματικές σημειώσεις στην κλάση 32.12, τμήμα Γ).
                        [...]
                        Μεταξύ των συνθετικών οργανικών χρωστικών υλών που περιλαμβάνονται σε αυτή την κλάση, μπορούν να αναφερθούν οι εξής:
                        [...]
                        
                                 8)
                              
                              
                                 Οι χρωστικές ύλες που προέρχονται από ακριδίνη ή κινολίνη: π.χ. κυανίνες, ισοκυανίνες και κρυπτοκυανίνες.
                                 [...]
                                 Οι συνθετικές οργανικές χρωστικές ύλες μπορούν να είναι υδροδιαλυτές ή μη. Έχουν αντικαταστήσει σχεδόν εξ ολοκλήρου τις φυσικές οργανικές χρωστικές ύλες, ειδικά στη βαφή ή την εκτύπωση επί υφαντικών ινών, δέρματος, χαρτιού ή ξύλου.
                                 [...]
                                 Ορισμένες εξ αυτών χρησιμοποιούνται επίσης ως έγχρωμα αντιδραστήρια εργαστηρίου ή στην ιατρική.
                                 Τα προϊόντα τα οποία στην πράξη δεν χρησιμοποιούνται για τις χρωστικές τους ιδιότητες αποκλείονται. Τέτοια είναι, π.χ., η περίπτωση των αζουλενίων (29.02) της τρινιτροφαινόλης (πικρικό οξύ) και της δινιτροκρεζόλης (29.08), της εξανιτροδιφαινυλαμίνης (29.21), του πορτοκαλί του μεθυλίου (ηλιανθίνης) (29.27), της χολερυθρίνης, της χολοπρασίνης και των πορφυρινών (29.33) και της ακριφλαβίνης (38.24).
                              
                           
                  II. — Συνθετικά οργανικά προϊόντα των τύπων εκείνων που χρησιμοποιούνται ως παράγοντες τονώσεως του φθορισμού ή ως φωτοφόρα, έστω και καθορισμένης χημικής συστάσεως
               [...]
               
                        2)
                     
                     
                        Τα οργανικά φωτοφόρα είναι συνθετικά προϊόντα τα οποία υπό την επίδραση ακτίνων φωτός λάμπουν ή, ακριβέστερα, εμφανίζουν φθορισμό.
                        Ορισμένα εξ αυτών έχουν συγχρόνως την ιδιότητα χρωστικών υλών. Παράδειγμα αυτών των φωτοφόρων συνιστά το στερεό διάλυμα της ροδαμίνης Β σε πλαστική ύλη, που εμφανίζει φθορισμό ερυθρού χρώματος και, ως επί το πλείστον, έχει μορφή σκόνης.
                        Αντιθέτως, τα οργανικά φωτοφόρα, στην πλειονότητά τους […] δεν συνιστούν χρωστικές ύλες. Χρησιμοποιούνται σε μείγματα με χρωστικά ενισχύοντας τη δράση τους. Στην κλάση αυτή εμπίπτουν και ως ενώσεις καθορισμένης χημικής συστάσεως. Ωστόσο, εάν δεν έχουν φωτοφόρες ιδιότητες […] εμπίπτουν στο κεφάλαιο 29 […]».
                     
                  
         
               14
            
            
               Όσον αφορά την κλάση 3212, οι επεξηγηματικές σημειώσεις του ΕΣ αναφέρουν τα εξής:
               «Γ. Βαφές και άλλες χρωστικές ύλες που παρουσιάζονται σε μορφές ή συσκευασίες για τη λιανική πώληση
               Οι βαφές είναι προϊόντα που δεν σχηματίζουν υμένιο και αποτελούνται συνήθως από μείγματα χρωστικών υλών, ιδίως, με αδρανείς διαλύτες, ουσίες επιφανειακής δράσεως που διευκολύνουν τη διείσδυση και την πρόσφυση της χρωστικής ύλης, και ενίοτε με προστύμματα.
               Τα προϊόντα αυτά εμπίπτουν στην παρούσα κλάση μόνον εάν παρουσιάζονται:
               
                        1)
                     
                     
                        Σε συσκευασίες (όπως φακελάκια σκόνης ή φιαλίδια υγρού) για τη λιανική πώληση, προκειμένου να χρησιμοποιηθούν ως βαφές·
                        [...] Οι βαφές που είναι τοιουτοτρόπως συσκευασμένες είναι, κυρίως οι πωλούμενες ως οικιακές βαφές και ως βαφές που χρησιμοποιούνται από ιδιώτες για τη βαφή των ρούχων τους. Άλλες χρησιμοποιούνται για τη βαφή υποδημάτων, ξύλινων επίπλων, κ.λπ. Τέλος, υπάρχουν ειδικές βαφές που χρησιμοποιούνται στα εργαστήρια, ιδίως για έγχρωμες διαφάνειες.»
                     
                  
         
               15
            
            
               Οι επεξηγηματικές σημειώσεις του ΕΣ σχετικά με την κλάση 3822 έχουν ως εξής:
               «— Αντιδραστήρια διαγνωστικής ή εργαστηρίου σε υπόθεμα και παρασκευασμένα αντιδραστήρια διαγνωστικής ή εργαστηρίου έστω και σε υπόθεμα, άλλα από εκείνα των κλάσεων 3002 ή 3006, πιστοποιημένα υλικά αναφοράς
               Η παρούσα κλάση καλύπτει τα αντιδραστήρια διαγνωστικής ή εργαστηρίου σε υπόθεμα, τα παρασκευασμένα αντιδραστήρια διαγνωστικής ή εργαστηρίου άλλα από τα αντιδραστήρια διαγνωστικής της κλάσεως 30.02, τα αντιδραστήρια διαγνωστικής τα οποία προορίζονται για χορήγηση σε ασθενείς και τα αντιδραστήρια τα οποία προορίζονται για τον προσδιορισμό των ομάδων αίματος της κλάσεως 30.06 [...]. Τα αντιδραστήρια διαγνωστικής που χρησιμοποιούνται για την αξιολόγηση των διαδικασιών και των φυσικών, βιοχημικών και βιοφυσικών συνθηκών σε ανθρώπους και ζώα. Οι λειτουργίες τους βασίζονται σε μετρήσιμη ή παρατηρήσιμη μεταβολή των βιολογικών ή χημικών ουσιών που τα αποτελούν. [...] Τα παρασκευασμένα εργαστηριακά αντιδραστήρια συμπεριλαμβάνουν όχι μόνο τα αντιδραστήρια διαγνωστικής, αλλά και άλλα αντιδραστήρια αναλύσεως που χρησιμοποιούνται για σκοπούς άλλους από την ανίχνευση ή τη διαγνωστική. Τα παρασκευασμένα αντιδραστήρια εργαστηρίου ή διαγνωστικής μπορούν να χρησιμοποιηθούν σε ιατρικά, κτηνιατρικά, επιστημονικά ή βιομηχανικά εργαστήρια, σε νοσοκομεία, στη βιομηχανία, στην ύπαιθρο ή σε ορισμένες περιπτώσεις, οικιακώς.
               [...] Επίσης, από την κλάση αυτή αποκλείονται τα ακόλουθα αντιδραστήρια ακόμη και αν προορίζονται για χρήση ως αντιδραστήρια διαγνωστικής ή εργαστηρίου:
               [...] γ) χρωστικές ουσίες της κλάσεως 32.04, περιλαμβανομένων των παρασκευασμάτων που αναφέρονται στη σημείωση 3 του κεφαλαίου 32.»
            
         
         Ο εκτελεστικός κανονισμός (ΕΕ) 827/2011
      
      
               16
            
            
               Ο εκτελεστικός κανονισμός (ΕΕ) 827/2011 της Επιτροπής, της 12ης Αυγούστου 2011, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία (ΕΕ L 211, σ. 9), ο οποίος ratione temporis δεν τυγχάνει εφαρμογής στην υπόθεση της κύριας δίκης, προβλέπει ότι εμπίπτουν στη διάκριση 3212 90 00 τα εμπορεύματα που ανταποκρίνονται στην ακόλουθη περιγραφή:
               «Κυανή χρωστική πολυμεθίνη (φθοριόχρωμα), αραιωμένη σε μείγμα των διαλυτών αιθυλενογλυκόλη και μεθανόλη.
               Σύνθεση (σε % κατά βάρος):
               
                        —
                     
                     
                        Αιθυλενογλυκόλες 96,9
                     
                  
                        —
                     
                     
                        Μεθανόλη 3,0
                     
                  
                        —
                     
                     
                        Χρωστική πολυμεθίνη 0,002
                     
                  Το προϊόν προορίζεται για χρήση σε αυτόματους αιματολογικούς αναλυτές. Χρησιμοποιείται για τη χρώση λευκοκυττάρων με φθορίζουσα σήμανση, μετά από ειδική προετοιμασία τους. Το προϊόν είναι συσκευασμένο σε μικρό περιέκτη με ετικέτα, για εργαστηριακή χρήση.»
            
         
         Η υπόθεση της κύριας δίκης και το προδικαστικό ερώτημα
      
      
               17
            
            
               Τον Ιούλιο 2005, η Sysmex εισήγαγε στη Γερμανία υγρό με την εμπορική ονομασία «Stromatolyser-4DS».
            
         
               18
            
            
               Το Stromatolyser-4DS είναι κυανό, διαφανές υγρό, συσκευασμένο για τη λιανική πώληση. Αποτελείται από διαλύτες, ήτοι κατά 96,9 % από αιθυλενογλυκόλη και κατά 3 % από μεθανόλη, καθώς και κατά 0,002 % από συνθετική, οργανική ουσία η οποία, από χημικής απόψεως, ανήκει στις πολυμεθίνες και, ειδικότερα, στις κυανίνες.
            
         
               19
            
            
               Το υγρό αυτό προορίζεται για την ανάλυση των λευκών αιμοσφαιρίων (λευκοκυττάρων) προκειμένου να διαγνωσθεί η ύπαρξη ενδεχόμενης ασθένειας. Ειδικότερα, το αίμα που πρόκειται να εξετασθεί υφίσταται προεπεξεργασία. Στη συνέχεια, το Stromatolyser-4DS προστίθεται στο προεπεξεργασμένο αίμα, γεγονός που προκαλεί χημική αντίδραση. Το μείγμα το οποίο έχει προκύψει υποβάλλεται σε ακτινοβόληση με δέσμη φωτός λέιζερ, η οποία προκαλεί φθορισμό των νουκλεϊκών οξέων που υπάρχουν στον πυρήνα και το κυτταρόπλασμα των λευκοκυττάρων. Ο φθορισμός αυτός εκλείπει σε σύντομο χρόνο μετά την παύση της ακτινοβολήσεως.
            
         
               20
            
            
               Κατά την εισαγωγή, το επίμαχο εμπόρευμα δηλώθηκε από τη Sysmex ως εμπίπτον στη διάκριση 3822 00 00 της ΣΟ και, ως εκ τούτου, αυτό τέθηκε σε ελεύθερη κυκλοφορία χωρίς τελωνειακούς δασμούς. Στις 18 Ιουνίου 2007, το Hauptzollamt Hamburg-Hafen, κρίνοντας ότι το ως άνω εμπόρευμα δεν ενέπιπτε στην εν λόγω δασμολογική διάκριση, εξέδωσε διορθωτική πράξη επιβολής φόρου, με την οποία προβλέφθηκε εκ των υστέρων είσπραξη των τελωνειακών δασμών επί της εισαγωγής του Stromatolyser-4DS, με δασμολογικό συντελεστή ύψους 6,5 %.
            
         
               21
            
            
               Η Sysmex υπέβαλε κατά της ως άνω καταλογιστικής πράξεως ένσταση, η οποία απορρίφθηκε από το Hauptzollamt Hamburg-Hafen στις 13 Ιανουαρίου 2009. Κατόπιν τούτου, η Sysmex προσέφυγε στο αιτούν δικαστήριο στις 10 Φεβρουαρίου 2009, ζητώντας την ακύρωση της διορθωτικής πράξεως επιβολής φόρου.
            
         
               22
            
            
               Κατά τη διάρκεια της διαδικασίας ενώπιον του αιτούντος δικαστηρίου, η Sysmex έλαβε από τις τελωνειακές αρχές των Κάτω Χωρών δεσμευτική δασμολογική πληροφορία, με την οποία το επίμαχο στην υπόθεση της κύριας δίκης εμπόρευμα κατατάχθηκε στην κλάση 3822 της ΣΟ. Η εν λόγω δεσμευτική δασμολογική πληροφορία ακυρώθηκε κατόπιν της εκδόσεως του κανονισμού 827/2011.
            
         
               23
            
            
               Προς στήριξη της προσφυγής της, η Sysmex υποστήριξε ότι το επίμαχο στην υπόθεση της κύριας δίκης εμπόρευμα ορθώς είχε δηλωθεί ως εμπίπτον στη διάκριση 3822 00 00 της ΣΟ. Όσον αφορά τον κανονισμό 827/2011, υποστήριξε, αφενός, ότι δεν μπορούσε να εφαρμοστεί αναδρομικώς στην επίμαχη εισαγωγή και, αφετέρου, ότι δεν ήταν βέβαιο ότι η περιγραφή του εμπορεύματος στον κανονισμό ανταποκρινόταν στο ως άνω εμπόρευμα.
            
         
               24
            
            
               Το Hauptzollamt Hamburg-Hafen απέρριψε την προσφυγή. Επισήμανε ότι το επίμαχο στην υπόθεση της κύριας δίκης εμπόρευμα συνιστούσε μείγμα χρωστικής ύλης και διαλύτη, ήτοι βαφή, συσκευασμένο για τη λιανική πώληση, το οποίο χρησιμοποιείται ως ειδική βαφή σε εργαστήρια και, ως εκ τούτου, εμπίπτει στη διάκριση 3212 90 90.
            
         
               25
            
            
               Στο πλαίσιο της ενώπιόν του διαδικασίας, το αιτούν δικαστήριο διέταξε τη διεξαγωγή πραγματογνωμοσύνης, κατόπιν της οποίας ο πραγματογνώμων κατέληξε στο συμπέρασμα ότι, μολονότι το επίμαχο στην υπόθεση της κύριας δίκης προϊόν μπορούσε να χρώσει υφαντική ύλη με κυανό χρώμα, εντούτοις η χρώση αυτή ήταν όλως ασθενής και δεν μπορούσε να χαρακτηριστεί «μόνιμη».
            
         
               26
            
            
               Στο πλαίσιο αυτό, το αιτούν δικαστήριο εξηγεί ότι συμμερίζεται την άποψη της Sysmex, κατά την οποία το εν λόγω εμπόρευμα εμπίπτει στην κλάση 3822 της ΣΟ σχετικά με τα αντιδραστήρια εργαστηρίου, αλλά, εντούτοις, διερωτάται εάν μπορεί επίσης να καταταχθεί στη διάκριση 3212 της ΣΟ σχετικά με βαφές και άλλες χρωστικές ύλες. Κατ’ αυτήν, σε περίπτωση καταφατικής απαντήσεως, θα έπρεπε το επίμαχο στην υπόθεση της κύριας δίκης εμπόρευμα να καταταχθεί κατά προτεραιότητα στην τελευταία αυτή κλάση, σύμφωνα με τη σημείωση 3 του κεφαλαίου 32 της ΣΟ.
            
         
               27
            
            
               Υπό τις περιστάσεις αυτές, το Finanzgericht Hamburg αποφάσισε να αναστείλει τη διαδικασία και να υποβάλει στο Δικαστήριο το ακόλουθο προδικαστικό ερώτημα:
               «Έπρεπε, κατά το έτος 2005, να καταταχθεί ως βαφή ή χρωστική ύλη στην κλάση 3212 της [ΣΟ] προϊόν που αποτελείται από διαλύτες και μια ουσία πολυμεθίνης, το οποίο, μολονότι έχει ορισμένη –και πάντως μη μόνιμη σε υφαντικές ύλες– χρωστική δράση, αλλά χρησιμεύει, όπως στην περίπτωση του προς κατάταξη προϊόντος, για τη λήψη πληροφοριών όσον αφορά σωματίδια (λευκά αιμοσφαίρια) που περιέχονται σε εξεταστικό διάλυμα (προεπεξεργασμένο αίμα), καθόσον η ουσία αυτή, μέσω ιοντικής εναποθέσεως, σχηματίζει μοριακές δομές σε ορισμένα συστατικά (νουκλεϊκά οξέα) των σωματιδίων, οι οποίες εμφανίζουν φθορισμό για περιορισμένη χρονική διάρκεια κατόπιν ακτινοβολήσεως με δέσμη φωτός λέιζερ συγκεκριμένου μήκους κύματος και το φαινόμενο αυτό και η έκτασή του υποβάλλονται σε μέτρηση με ειδικό φωτοκύτταρο;»
            
         
         Επί του προδικαστικού ερωτήματος
      
      
               28
            
            
               Με το ερώτημά του, το αιτούν δικαστήριο ερωτά, κατ’ ουσίαν, αν η ΣΟ έχει την έννοια ότι προϊόν που αποτελείται από διαλύτες και μια ουσία πολυμεθίνης, το οποίο δύναται να έχει ορισμένη χρωστική δράση σε υφαντικές ύλες και το οποίο προορίζεται για την εξέταση των λευκών αιμοσφαιρίων μέσω ιοντικής εναποθέσεως σε συγκεκριμένα στοιχεία των ως άνω κυττάρων, τα οποία, μόλις εκτίθενται σε ακτινοβόληση με δέσμη φωτός λέιζερ, εμφανίζουν φθορισμό για περιορισμένο χρονικό διάστημα, εμπίπτει στην κλάση 3212 της ΣΟ, σχετικά με βαφές και άλλες χρωστικές ύλες ή στην κλάση 3822 της ως άνω ΣΟ, σχετικά με αντιδραστήρια εργαστηρίου.
            
         
               29
            
            
               Κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το καθοριστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως ορίζονται από το γράμμα της κλάσεως της ΣΟ και των σημειώσεων του οικείου τμήματος ή κεφαλαίου (βλ., μεταξύ άλλων, απόφαση Roeckl Sporthandschuhe, C‑123/09, EU:C:2010:237, σκέψη 27).
            
         
               30
            
            
               Κατά τη νομολογία, οι επεξηγηματικές σημειώσεις που έχουν καταρτισθεί, όσον αφορά τη ΣΟ, από την Ευρωπαϊκή Επιτροπή και, όσον αφορά το ΕΣ, από τον ΠΟΤ, συμβάλλουν σημαντικά στην ερμηνεία του περιεχομένου των διαφόρων δασμολογικών κλάσεων, χωρίς όμως να έχουν δεσμευτική νομική ισχύ [βλ., μεταξύ άλλων, αποφάσεις Krings, C‑130/02, EU:C:2004:122, σκέψη 28, και TNT Freight Management (Άμστερνταμ), C‑291/11, EU:C:2012:459, σκέψη 32].
            
         
               31
            
            
               Πρέπει επίσης να επισημανθεί ότι ο προορισμός του προϊόντος μπορεί να αποτελεί αντικειμενικό κριτήριο κατατάξεως, εφόσον είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμάται σε συνάρτηση με τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. αποφάσεις RUMA, C‑183/06, EU:C:2007:110, σκέψη 36, και Roeckl Sporthandschuhe, EU:C:2010:237, σκέψη 28).
            
         
               32
            
            
               Συναφώς, έχει κριθεί ότι, όσον αφορά προϊόν που έχει δύο πιθανές χρήσεις, εάν η μία εξ αυτών είναι μόνο θεωρητικώς πιθανή, το εν λόγω προϊόν, λόγω των αντικειμενικών του χαρακτηριστικών και ιδιοτήτων, είναι φύσει προορισμένο για την άλλη χρήση και, συνεκδοχικώς, εμπίπτει στη δασμολογική κλάση που αφορά τη χρήση αυτή (βλ., κατ’ αναλογίαν, απόφαση Thyssen Haniel Logistic, C‑459/93, EU:C:1995:160, σκέψεις 17 και 18). Ομοίως, κατά τη νομολογία, δεν είναι αναγκαίο, προκειμένου το προς κατάταξη προϊόν να καταταχθεί στη δασμολογική κλάση σχετικά με μία χρήση να προορίζεται μόνον ή αποκλειστικώς για τη χρήση αυτή. Αρκεί η χρήση αυτή να συνιστά τον κύριο προορισμό του (βλ. συναφώς αποφάσεις Neckermann Versand, C‑395/93, EU:C:1994:318, σκέψεις 8 και 9, καθώς και Anagram International, C‑14/05, EU:C:2006:465, σκέψη 26).
            
         
               33
            
            
               Εν προκειμένω, πρέπει αρχικώς να επισημανθεί ότι, λαμβανομένων υπόψη των αντικειμενικών χαρακτηριστικών και ιδιοτήτων του, το επίμαχο στην υπόθεση της κύριας δίκης προϊόν είναι δυνατόν να εμπίπτει τόσο στην κλάση 3822 της ΣΟ όσο και στην κλάση 3212 της ΣΟ.
            
         
               34
            
            
               Πρώτον, όσον αφορά την κλάση 3822 της ΣΟ, ο τίτλος της αναφέρεται σε αντιδραστήρια διαγνωστικής ή εργαστηρίου. Επιπροσθέτως, επισημαίνεται, στις επεξηγηματικές σημειώσεις του ΕΣ σχετικά με την κλάση αυτή, ότι τα αντιδραστήρια διαγνωστικής χρησιμοποιούνται για την αξιολόγηση των διαδικασιών και των φυσικών, βιοφυσικών και βιοχημικών συνθηκών στους ανθρώπους. Κατά τις επεξηγηματικές σημειώσεις, οι λειτουργίες των ως άνω αντιδραστηρίων βασίζονται σε μετρήσιμη ή παρατηρήσιμη μεταβολή των βιολογικών ή χημικών ουσιών που τα αποτελούν.
            
         
               35
            
            
               Εντούτοις, από την απόφαση περί παραπομπής, καθώς και τις παρατηρήσεις που υποβλήθηκαν στο Δικαστήριο, προκύπτει ότι το επίμαχο προϊόν προορίζεται για την ανάλυση των λευκών αιμοσφαιρίων (λευκοκυττάρων). Στην πράξη, το υπό ανάλυση αίμα υφίσταται μία προεπεξεργασία ούτως ώστε να επέλθει διάτρηση της κυτταρικής μεμβράνης των λευκοκυττάρων. Μόλις το οικείο προϊόν προστεθεί στο προεπεξεργασμένο αίμα, προκαλείται συντόμως ιοντική εναπόθεση πολυμεθίνης στο ριβονουκλεϊκό οξύ (RNA) των λευκοκυττάρων, εάν τα τελευταία ανήκουν σε ορισμένη τάξη και έχουν ένα ορισμένο βαθμό βιολογικής δραστικότητας. Αυτός ο βαθμός δραστικότητας αντιπροσωπεύει ταυτοχρόνως τόσο τον τύπο της κυτταρικής λειτουργίας όσο και ενδεχόμενη ασθένεια. Η ιοντική εναπόθεση της πολυμεθίνης στο RNA των λευκοκυττάρων οπτικοποιείται μέσω ακτινοβολήσεως δέσμης φωτός λέιζερ, η οποία προκαλεί προσωρινό φθορισμό. Το φως που εκπέμπεται υπό τη μορφή φθορισμού υποβάλλεται σε μέτρηση μέσω συσκευής αναλύσεως με τη χρήση οπτικών ανιχνευτών, και εν συνεχεία αξιολογείται.
            
         
               36
            
            
               Κατά συνέπεια, το επίμαχο στην κύρια δίκη προϊόν προορίζεται να εξακριβώσει την ύπαρξη ενδεχόμενης ασθένειας. Επιπροσθέτως, ο τρόπος λειτουργίας του αφορά σαφώς μετρήσιμη ή παρατηρήσιμη μεταβολή των ουσιών που το αποτελούν καθόσον, μόλις έρθει σε επαφή με το προεπεξεργασμένο αίμα, προκαλείται χημική αντίδραση η οποία καθιστά δυνατή τη μέτρηση της κυτταρικής δραστηριότητας. Ως εκ τούτου, διαπιστώνεται ότι δύναται να εμπίπτει στην κλάση 3822 της ΣΟ, ερμηνευόμενη υπό το πρίσμα των επεξηγηματικών σημειώσεων του ΕΣ.
            
         
               37
            
            
               Δεύτερον, όσον αφορά την κλάση 3212 της ΣΟ, αυτή αναφέρεται σε «βαφές και άλλες χρωστικές ύλες που παρουσιάζονται με μορφές ή συσκευασίες για τη λιανική πώληση». Όπως προκύπτει από τη σημείωση 2 του τμήματος VI της ΣΟ, από τη σημείωση 3 του κεφαλαίου 32 αυτής και από τις επεξηγηματικές σημειώσεις του ΕΣ σχετικά με την κλάση 3212, η κλάση 3212 της ΣΟ καλύπτει τις «σύνθετες οργανικές χρωστικές ύλες» της κλάσεως 3204 της ΣΟ που προορίζονται για τη λιανική πώληση.
            
         
               38
            
            
               Στις επεξηγηματικές σημειώσεις του ΕΣ σχετικά με την κλάση 3204, διευκρινίζεται, πρώτον, ότι οι κυανίνες συγκαταλέγονται μεταξύ των συνθετικών οργανικών χρωστικών υλών που συμπεριλαμβάνονται στην εν λόγω κλάση, δεύτερον, ότι η κλάση αυτή καλύπτει τις οργανικές συνθετικές χρωστικές ύλες οι οποίες έχουν τυποποιηθεί ή υποστεί ανάμειξη, δηλαδή απλώς αναμειχθεί με αδρανείς, από χρωστικής απόψεως, ουσίες με αποτέλεσμα τη μείωση και τη διαβάθμιση της χρωστικής τους ισχύος και, τρίτον, ότι οι συνθετικές οργανικές χρωστικές ύλες χρησιμοποιούνται επίσης ως έγχρωμα αντιδραστήρια εργαστηρίου ή στην ιατρική.
            
         
               39
            
            
               Εντούτοις, από την απόφαση περί παραπομπής προκύπτει ότι το επίμαχο στην υπόθεση της κύριας δίκης προϊόν αποτελείται από διαλύτες, ήτοι κατά 96,9 % από αιθυλενογλυκόλη και κατά 3 % από μεθανόλη, καθώς και κατά 0,002 % από συνθετική, οργανική ουσία η οποία, από χημικής απόψεως, ανήκει στις πολυμεθίνες και, ειδικότερα, στις κυανίνες. Επιπροσθέτως, μολονότι προκύπτει από τις υποβληθείσες στο Δικαστήριο παρατηρήσεις ότι το ως άνω προϊόν δεν δύναται να χρώσει το αίμα, η διαταχθείσα από το αιτούν δικαστήριο πραγματογνωμοσύνη αποδεικνύει ότι δύναται να χρώσει, έστω ασθενώς και όχι με διάρκεια, ινώδη ύλη.
            
         
               40
            
            
               Ως εκ τούτου, λόγω της χημικής του συνθέσεως και της χρωστικής του ισχύος, το επίμαχο στην υπόθεση της κύριας δίκης προϊόν θα μπορούσε να εμπίπτει στην κλάση 3204 της ΣΟ, ερμηνευόμενη υπό το πρίσμα των επεξηγηματικών σημειώσεων της ΕΣ. Συναφώς, στερείται σημασίας, αντιθέτως προς όσα υποστηρίχθηκαν στις υποβληθείσες στο Δικαστήριο παρατηρήσεις, το εάν ο προκαλούμενος από την έκθεση του μείγματος αίματος και οικείου προϊόντος σε ακτινοβόληση με δέσμη φωτός λέιζερ φθορισμός πρέπει ή δεν πρέπει να κριθεί ως «χρωστική ουσία», υπό την έννοια της ως άνω κλάσεως.
            
         
               41
            
            
               Καθόσον από τις υποβληθείσες στο Δικαστήριο παρατηρήσεις προκύπτει ότι το οικείο προϊόν είναι συσκευασμένο για τη λιανική πώληση, τούτο δεν δύναται να εμπίπτει στην κλάση 3204 της ΣΟ, αλλά στην κλάση 3212 αυτής, της οποίας ο τίτλος, ερμηνευόμενος υπό το πρίσμα των σημειώσεων που προαναφέρθηκαν στη σκέψη 37 της παρούσας αποφάσεως, αναφέρεται στις χρωστικές ύλες που παρουσιάζονται σε μορφές ή συσκευασίες για τη λιανική πώληση.
            
         
               42
            
            
               Εντούτοις, σε δεύτερο στάδιο, πρέπει να επισημανθεί ότι, μολονότι το οικείο προϊόν καλύπτεται τόσο από τον τίτλο της κλάσεως 3822 της ΣΟ όσο και από εκείνον την κλάσεως 3812 αυτής, προκύπτει από τη διαταχθείσα από το αιτούν δικαστήριο πραγματογνωμοσύνη ότι η χρήση του ως άνω προϊόντος ως χρωστικής ύλης δεν αποτελεί αμιγώς θεωρητική πιθανότητα. Συγκεκριμένα, ο πραγματογνώμων εξέτασε εάν το οικείο υγρό μπορούσε να χρώσει υφαντική ύλη. Μολονότι ο πραγματογνώμων διαπίστωσε ορισμένη χρωστική δράση, υπογράμμισε, εντούτοις, ότι επρόκειτο για κυανή χρώση όλως ασθενή, στα όρια της απουσίας χρώσεως. Επίσης, υπογράμμισε ότι η χρώση δεν ήταν μόνιμη και αποβαλλόταν κατά την πλύση. Από τα ανωτέρω προκύπτει ότι η χρήση του οικείου προϊόντος ως αντιδραστηρίου εργαστηρίου συνιστά, λαμβανομένων υπόψη των αντικειμενικών χαρακτηριστικών του και ιδιοτήτων του, τον αποκλειστικό προορισμό του, γεγονός που δικαιολογεί την κατάταξή του στην κλάση 3822 της ΣΟ, όπως προκύπτει από την παρατεθείσα στις σκέψεις 31 και 32 της παρούσας αποφάσεως νομολογία.
            
         
               43
            
            
               Το συμπέρασμα αυτό ενισχύεται από τις επεξηγηματικές σημειώσεις του ΕΣ σχετικά με τις κλάσεις 3822 και 3204 της ΣΟ. Προκύπτει, βεβαίως, από τις επεξηγηματικές σημειώσεις του ΕΣ σχετικά με την κλάση 3822 ότι οι χρωστικές ύλες που αναφέρονται στην κλάση 3204 αποκλείονται από την ως άνω κλάση 3822, ακόμη και αν παρουσιάζονται σε μορφή που καθιστά δυνατή τη χρήση τους ως αντιδραστηρίων διαγνωστικής ή εργαστηρίου. Εντούτοις, από τις επεξηγηματικές σημειώσεις του ΕΣ σχετικά με την ως άνω κλάση 3204 προκύπτει ότι τα προϊόντα τα οποία δεν χρησιμοποιούνται στην πράξη για τις χρωστικές τους ιδιότητες αποκλείονται από την κλάση αυτή. Στην πράξη, το οικείο προϊόν δεν μπορεί να χρησιμοποιηθεί ως χρωστική ύλη.
            
         
               44
            
            
               Επιπροσθέτως, το συμπέρασμα αυτό δεν κλονίζεται από τον κανονισμό 827/2011, ο οποίος κατατάσσει προϊόν ανάλογο προς το επίμαχο στην υπόθεση της κύριας δίκης στην κλάση 3212 της ΣΟ, δεδομένου ότι ο κανονισμός αυτός δεν είναι εφαρμοστέος, ratione temporis, στην εν λόγω διαφορά. Εν πάση περιπτώσει, υπενθυμίζεται ότι η εξουσία της Επιτροπής να θεσπίζει μέτρα σχετικά με την κατάταξη ορισμένων εμπορευμάτων στη ΣΟ δεν της επιτρέπει να τροποποιεί το περιεχόμενο των δασμολογικών κλάσεων που έχουν καθοριστεί βάσει του ΕΣ, το οποίο εισήγαγε η Σύμβαση για το ΕΣ, και το οποίο η Ένωση έχει δεσμευθεί, δυνάμει του άρθρου 3 της Συμβάσεως αυτής, να μην τροποποιεί (βλ. απόφαση Hewlett-Packard Europe, C‑361/11, EU:C:2013:18, σκέψη 39 και εκεί παρατιθέμενη νομολογία).
            
         
               45
            
            
               Κατόπιν των προηγούμενων σκέψεων, στο υποβληθέν προδικαστικό ερώτημα πρέπει να δοθεί η απάντηση ότι η ΣΟ έχει την έννοια ότι προϊόν το οποίο αποτελείται από διαλύτες και μια ουσία πολυμεθίνης, το οποίο, μολονότι μπορεί να έχει ορισμένη χρωστική δράση, ασθενή και μη μόνιμη, σε υφαντικές ύλες, δεν χρησιμοποιείται στην πράξη για τις χρωστικές του ιδιότητες και προορίζεται για την ανάλυση των λευκών αιμοσφαιρίων μέσω ιοντικής εναποθέσεως σε ορισμένα συστατικά των ως άνω αιμοσφαιρίων τα οποία, μόλις εκτεθούν σε ακτινοβόληση δέσμης φωτός λέιζερ, εμφανίζουν φθορισμό για περιορισμένο χρονικό διάστημα, εμπίπτει στην κλάση 3822 της ΣΟ, σχετικά με τα αντιδραστήρια εργαστηρίου.
            
         
         Επί των δικαστικών εξόδων
      
      
               46
            
            
               Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σε αυτό απόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
            
          
            
               Για τους λόγους αυτούς, το Δικαστήριο (ένατο τμήμα) αποφαίνεται:
            
          
               
                  
                     Η Συνδυασμένη Ονοματολογία που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και για το κοινό δασμολόγιο, όπως τροποποιήθηκε με τον κανονισμό (EΚ) 1810/2004, της 7ης Σεπτεμβρίου 2004, έχει την έννοια ότι προϊόν το οποίο αποτελείται από διαλύτες και μια ουσία πολυμεθίνης, το οποίο, μολονότι μπορεί να έχει ορισμένη χρωστική δράση, ασθενή και μη μόνιμη, σε υφαντικές ύλες, δεν χρησιμοποιείται στην πράξη για τις χρωστικές του ιδιότητες και προορίζεται για την ανάλυση των λευκών αιμοσφαιρίων μέσω ιοντικής εναποθέσεως σε ορισμένα συστατικά των ως άνω αιμοσφαιρίων τα οποία, μόλις εκτεθούν σε ακτινοβόληση δέσμης φωτός λέιζερ, εμφανίζουν φθορισμό για περιορισμένο χρονικό διάστημα, εμπίπτει στην κλάση 3822 της ως άνω Συνδυασμένης Ονοματολογίας, σχετικά με τα αντιδραστήρια εργαστηρίου.
                  
               
             
               
                  
                     (υπογραφές)
                  
               
            (
            *1
         )	Γλώσσα διαδικασίας: η γερμανική.